Sažetak predavanja Dr sc Ivana Guettlera

Globalna temperatura je porasla za gotovo 1,5 oC u samo nešto više od stotinjak godina, dok je za isti porast prirodnim procesima potrebno nekoliko tisuća godina. Rapidni porast temperature rezultat je emisija stakleničkih plinova, prvenstveno uslijed gorenja fosilnih goriva i promjena u korištenju zemljišta. Ove aktivnosti narušavaju klimatske obrasce, dovode do porasta temperature zraka i mijenjaju obrasce oborina, što rezultira sve učestalijim ekstremnim vremenskim događajima kao što su suše, poplave i toplinski valovi. Tako će ljeto 2024. g ostati u sjećanju mnogih Europljana uključujući i građane Hrvatske, zbog dugotrajnih toplinskih valova čije ćemo posljedice na ljudsko zdravlje tek analizirati. Državni zavod za statistiku zabilježio je 13% veći broj preminulih u srpnju 2024.g u odnosu na isti mjesec prethodne godine, a dio tog povećanja vjerojatno je rezultat ekstremnih vrućina. Stoga će prezentacija pružiti globalni kontekst klimatskih promjena, objašnjavajući uzroke porasta temperature zraka i kako se one manifestiraju u različitim regijama svijeta, s posebnim osvrtom što klimatske promjene donose Hrvatskoj. Također, razmotrit će se povijesne emisije stakleničkih plinova i što je potrebno učiniti kako bismo ostali unutar granice od 2 oC globalnog zagrijavanja, analizirati posljedice klimatskih promjena, s naglaskom na rizike za ljudsko zdravlje. Na kraju, istaknut će se važnost Državnog hidrometeorološkog zavoda (DHMZ) u pružanju ključnih informacija za prilagodbu i ublažavanje klimatskih promjena te zaštitu zdravlja stanovništva.